## Deklaracija o suradnji s Međunarodnim kaznenim sudom u Den Haagu

### NN 41/2000 (18.4.2000.), Deklaracija o suradnji s Međunarodnim kaznenim sudom u Den Haagu

# ZASTUPNIČKI DOM HRVATSKOGA DRŽAVNOG SABORA

**957**

Polazeći od članka 20. Ustava Republike Hrvatske
i od vladavine prava kao jedne od najviših vrijednosti ustavnog
poretka Republike Hrvatske, te izražavajući uvjerenje
da svi počinitelji zločina moraju biti kažnjeni,
a posebice oni koji su počinili najteže zločine,
kao što su ratni zločini i teške povrede humanitarnog
prava,

uvjereni da je zadatak Međunarodnoga kaznenog suda utvrditi
individualnu krivnju počinitelja kaznenih djela ratnog
zločina,

vjerujući da je iskrena suradnja s Međunarodnim kaznenim
sudom od bitnog međunarodnog interesa za Republiku Hrvatsku,
koja se time potvrđuje kao odgovorni subjekt međunarodne
zajednice,

tom suradnjom s Međunarodnim kaznenim sudom, što će
bitno pridonijeti političkoj stabilnosti u regiji, kao
i uspostavi i razvoju međunarodnoga pravnog poretka i uključivanju
Republike Hrvatske u euro-atlantske integracije,

ocjenjujući da su Ustavni zakon o suradnji Republike Hrvatske
s Međunarodnim kaznenim sudom i Ugovor o statusu Ureda Tužiteljstva
Međunarodnoga kaznenog suda, normativni okvir za suradnju,

utvrđujući da je otežavanjem suradnje s Međunarodnim
kaznenim sudom, nanesena velika šteta vjerodostojnosti pravnoga
sustava Republike Hrvatske, kao i neposrednim državnim interesima,
a zemlja je dovedena u međunarodnu izolaciju,

uvjeren da će se kroz međusobnu suradnju i utjecaj poboljšati
odnosi sa Sudom, uspostaviti veće međusobno razumijevanje,
te osigurati vladavina prava u Republici Hrvatskoj,

Zastupnički dom Hrvatskoga državnog sabora na sjednici
14. travnja 2000., donio je

## DEKLARACIJU

### O SURADNJI S MEĐUNARODNIM KAZNENIM SUDOM U DEN HAAGU

*A) Načelni stavovi:*

1. Republika Hrvatska smatra, da svi počinitelji ratnih
zločina, koje su počinili na području bivše
Jugoslavije, trebaju biti kažnjeni, bez obzira na to koje
su nacionalnosti, u kojim su postrojbama djelovali i koje su dužnosti
obavljali.

2. Pravosudni organi poduzet će sve zakonom predviđene
mjere da bi počinitelji ratnih zločina bili otkriveni
i primjereno kažnjeni.

3. U skladu s odredbama Ustavnoga zakona o suradnji s Međunarodnim
kaznenim sudom u Den Haagu, te odredbama Statuta Međunarodnoga
kaznenog suda u Den Haagu, Republika Hrvatska ne dovodi u pitanje
pravo Suda da pokreće postupke utvrđivanja odgovornosti
za zločine počinjene za vrijeme i neposredno nakon
završetka Domovinskog rata.

4. U razvoju suradnje s Međunarodnim kaznenim sudom u Den
Haagu, Republika Hrvatska će se zalagati za odgovarajući
suradnički odnos u kaznenom progonu i suđenju optuženim
za ratne zločine.

5. Hrvatski državni sabor poziva Vladu Republike Hrvatske
da nastavi suradnju s Međunarodnim kaznenim sudom u Den Haagu
u okvirima Ustavnog zakona o suradnji kojeg je ovaj Dom Sabora
donio 19. travnja 1996. godine, u skladu s međunarodno preuzetim
obvezama i zaključcima ove Deklaracije, vodeći pri
tome uvijek računa o zaštiti nacionalnih interesa,
i dostojanstva hrvatskih ljudi i hrvatske države.

*B) Konkretne mjere:*

1. Intenzivirati aktivnosti hrvatskih pravosudnih tijela u procesuiranju
otkrivenih ratnih zločina.

2. Ubrzati rad na otkrivanju ratnih zločina i njihovih
počinitelja te na prikupljanju dokaza, ne čekajući
za to poticaj od Međunarodnoga kaznenog suda.

3. Otpočeti razgovore s Tužiteljstvom Međunarodnoga
kaznenog suda i dogovoriti model po kojem će se razmjenjivati
informacije o ratnim zločinima i njihovim počiniteljima.

4. Udovoljiti zahtjevima Međunarodnoga kaznenog suda i branitelja
okrivljenika za dostavom kopija dokumenata što mogu biti
relevantni dokaz za provođenje postupka za utvrđivanje
ratnog zločina, a čuvaju se u arhivima državnih
tijela Republike Hrvatske, vodeći pri tome računa
o zaštiti nacionalnih interesa i interesa nacionalne sigurnosti.
Svi dokumenti trebaju biti istodobno dostupni Tužiteljstvu
i obrani.

5. Ponuditi Tužiteljstvu Međunarodnoga kaznenog suda
provođenje zajedničkih istraga, odnosno istražnih
radnji u kojima bi sudjelovali hrvatski istražni organi i
istražni organi Tužiteljstva.

6. Predložiti Međunarodnom kaznenom sudu sporazum po
kojem bi taj Sud ustupio određene kaznene postupke domaćim
sudovima.

7. Predložiti Međunarodnom kaznenom sudu zaključenje
sporazuma po kojem bi hrvatski državljani osuđeni za
ratne zločine izdržavali kaznu zatvora u kaznenim
tijelima Republike Hrvatske.

8. Inzistirati na tome da Međunarodni kazneni sud u svome
postupanju osigura učinkovitost u procesuiranju svih počinjenih
ratnih zločina na području bivše Jugoslavije.

9. Inzistirati na tome da se svi postupci pred Međunarodnim
kaznenim sudom ubrzaju, upozoravati na propuste i nedosljednosti
Suda.

10. Preispitati dosadašnju praksu plaćanja obrane optuženih
pred Međunarodnim kaznenim sudom iz sredstava državnoga
proračuna, te učiniti transparentnima eventualna
buduća plaćanja.

Klasa: 004-01/00-01/01
Zagreb, 14. travnja 2000.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora **Zlatko Tomčić dipl. ing.,** v. r.

Ostalo, NN 41/2000-957